Počeo je deseti jubilarni Movember - mjesec borbe protiv raka prostate. Glavna pretpostavka podizanja svijesti o ovoj zloćudnoj bolesti je - što duži brk, to veća volja.

Ono što je mjesec listopad za žene i za borbu protiv raka dojke, to je studeni za muškarce i za borbu protiv raka prostate.

Jubilarni deseti Movember i ove godine poziva muškarce diljem svijeta da tijekom studenog puštaju brkove i time daju svoj doprinos podizanju svijesti o raku prostate, ali i o ostalim 'muškim' bolestima, kao što je rak testisa, te o zdravlju muškaraca općenito.

Svake 3 minute jednom se muškarcu dijagnosticira karcinom prostate, a svakih 13 minuta od iste zloćudne bolesti jedan muškarac umre.

Sam naziv 'Movember' je složenica dviju engleskih riječi moustache (brkovi) i November (studeni), a cijela akcija započela je 2003. godine u Melbourneu kada se u projekt uključila tek nekolicina entuzijasta, da bi danas, deset godina kasnije, postala globalni projekt.

Oni najpredaniji cilju registrirali su se na stranici movember.com na kojoj će biti praćen napredak njihova brka, ali i svota novca koji su uspjeli skupiti u ovu svrhu, budući da svaki od njih pronalazi i po nekoliko sponzora koji financijski podupiru njegov trud.

>> Marijin život s rakom: 'Živjeti dalje normalno - to je najbitnije od svega'

Prošle godine je 1,1 milijun muškaraca , ali i žena koje su ih poticale na puštanje brka, sakupilo čak 147 milijuna dolara. Ako se i niste registrirali, ne brinite, jer i samim puštanjem brkova dajete svoj doprinos podizanju svijesti o bolestima koje pogađaju muškarce te o važnosti prevencije i prepoznavanja prvih simptoma.

Svake 3 minute jednom se muškarcu dijagnosticira karcinom prostate, a svakih 13 minuta od iste zloćudne bolesti jedan muškarac umre. Rak prostate je po učestalosti drugi najčešći zloćudni tumor u Hrvatskoj, a njegovi uzroci još uvijek nisu poznati. Međutim zna se da na pojavu bolesti mogu utjecati mnogi rizični faktori kao što su poodmakla dob, genetika, hormonalni utjecaji, toksini, kemikalije i industrijski proizvodi.

Movemberu se svake godine pridružuju i brojna poznata lica, a ove godine je među njima i sportski novinar Dnevnika Nove TV Saša Lugonjić.

Tako ćete cijeli naredni mjesec pred svojom malim ekranima moći pratiti napredak njegovih brkova i brade. A u akciji sudjelujte i vi! Fotografirajte napredak svojih brkova i šaljite nam fotke na moj.report@novatv.hr i na taj način sudjelujte u velikoj fotogaleriji čitatelja portala Dnevnik.hr. Pustite brk, zgrabite fotić i recite 'DA' zdravlju!

DNEVNIK.hr pratite putem iPhone/iPad | Android | Twitter | Facebook